
A Bajnokok Ligája reform hatása a sportfogyasztói szokásokra és elégedettségre

Kulcsszavak: hivatásos labdarúgás; passzív sportfogyasztás; sportmarketing; szurkolói motiváció; szurkolói magatartás
A kutatásom témája az UEFA Bajnokok Ligája megreformálása, valamint a változás hatása a fogyasztók szokásaira és elégedettségére. A téma aktualitását bizonyítja, hogy az idei, 2024/2025-ös Bajnokok Ligája szezontól kezdődően eltörlésre került az eddig megszokott csoportkörös lebonyolítás. Az új struktúrában nincsenek csoportok, hanem egy nagy összesített tabellán helyezkednek el a csapatok. Ezt a formátumot svájci rendszernek nevezzük. Az idei szezontól ráadásul a Bajnokok Ligája közvetítésében megjelent az RTL+ streaming platform is, amely vélhetően szintén kifejti hatását a nézők szokásaira. Kutatási célkitűzésem, feltárni, hogy mely generációra jellemzőbb, hogy streaming platformon követik a mérkőzéseket, megvizsgálni, hogy a streaming előfizetésnek van-e szerepe a fogyasztási szokások alakulásában, illetve befolyásolja-e a Bajnokok Ligája reformmal kapcsolatos attitűdöket és az elégedettséget, valamint feltárni, hogy melyik generációhoz tartozó nézők nyitottabbak és elégedettebbek az UEFA Bajnokok Ligája lebonyolításának reformjával.
Kutatásom célkitűzéseinek teljesítése érdekében szekunder és primer kutatási módszereket egyaránt alkalmaztam. A Bajnokok Ligája reform hatására vonatkozó vizsgálatot kvantitatív módszerrel, ezen belül is kérdőíves felméréssel végeztem el (N= 430). A vizsgálati mintámba bekerülő szurkolók 94%-a néz jelenleg is, 6%-uk pedig már nézett korábban Bajnokok Ligája mérkőzéseket, döntő többségük pedig több, mint 10 éve követi figyelemmel a kupasorozatot. A kereszttábla-elemzések eredménye alapján a fővárosi Bajnokok Ligája követőkre szignifikánsan jellemzőbb, hogy rendelkeznek streaming előfizetéssel, míg a Z generáció tagjairól a magasabb fizetési hajlandóság mondható el. A Kruskal-Wallis-próba jelentős generációs különbségeket tárt a Bajnokok Ligája reform hatásaival kapcsolatban, míg a Mann-Whitney-teszt pedig a streaming előfizetéssel rendelkezők esetében mutatott pozitívabb hozzáállást.
Eredményeim alapján arra a következtetésre jutottam, hogy a Bajnokok Ligája megváltozott lebonyolítása, illetve a közvetítési jog részben streaming platformra való kerülése már rövidtávon befolyásolta a fogyasztói szokásokat és elégedettséget, amely vélhetően hosszabb távon még inkább kifejti hatását.



